Terreurwaarskuwing: Engeland maan ook sy burgersFoto: Wikipedia Die Britse regering het gewaarsku dat aanvalle lukraak kan plaasvind by plekke wat deur buitelanders besoek word soos winkelsentrums in Johannesburg en Kaapstad. “Daar blyk ŉ verhoogde bedreiging te wees van terreuraanvalle wêreldwyd teen Britse belange en burgers deur groepe of individue wat aangespoor word deur die konflik in Irak en Sirië. Wees ten alle tye waaksaam,” lui die waarskuwing. Dit kom nadat die Amerikaanse ambassade in Suid-Afrika Vrydag gewaarsku het dat terreurgroepe aanvalle in die nabye toekoms tydens die heilige maand van Ramadaan beplan by plekke waar Amerikaanse burgers byeenkom. ŉ Soortgelyke waarskuwing is ook in 2015 uitgereik. Suid-Afrika se departement van staatsveiligheid het Maandag sy stilswye verbreek. Min. David Mahlobo het gesê daar is nie tans ŉ rede om paniekerig te raak nie. “Ons is ŉ sterk en stabiele demokratiese land en die waarskuwing hou geen onmiddellike gevaar in nie,” het hy gesê. Mahlobo het bevestig dit is die veiligheidsmagte se plig om te verseker dat “alle mense in ons land veilig voel en is”.